CIJENA barela sirove WTI nafte prodavala se danas po najnižoj cijeni u povijesti, i to za minus 37 dolara po barelu, zbog nedostatnih kapaciteta za skladištenjem nafte, do čega je došlo zbog dramatičnog pada potražnje uslijed pandemije koronavirusa.

WTI (West Texas Intermediate) laka sirova nafta, jedno od mjerila u formiranju cijena nafte, prodavala se po minus 37 dolara po barelu za svibanjske isporuke, budući da terminski ugovori ističu sutra.

Radi se, dakle, o tome da proizvođači rješavaju zaliha sa skladišta i plaćaju kupcima da preuzmu naftu koju nemaju gdje skladištiti. Tankeri puni nafte plutaju oceanima jer nemaju gdje iskrcati naftu, a trošak njihovog najma tijekom protekla se dva mjeseca upeterostručio, zbog čega se proizvođačima više isplati naftu pokloniti, nego plaćati tako visoke cijene najma i skladištenja.

Cijena referentnog američkog brenda nafte West Texas Intermediate (WTI) prvo je pala ranije danas do 50%, na iznos od samo 9 $ po barelu, što je najmanja cijena od 1998. i najveći dnevni pad od 1982., izvještava američki portal Business Insider.

No u međuvremenu se taj pad nastavio i dalje, pa je WTI u jednom trenutku pao ispod 5 dolara, zatim i ispod tri dolara po barelu. To je pak značio pad od čak 84%, na najnižu razinu od početka trgovanja tzv. futures odnosno terminskim ugovorima o kupnji ovog brenda nafte. Trgovanje je počelo 1983.

Prosječna cijena WTI sirove nafte po barelu iznosila je 57 dolara u 2019., a 64 dolara u 2018.

Cijena pala ispod nule, iznosi - 37 dolara po barelu

Cijena je, međutim, nastavila nezaustavljivo padati sve dok nije dosegla nulu, a onda je pala i ispod nule, na negativnu cijenu, javlja CNN.

Na kraju dana cijena američke nafte pala je na -37.63 dolara po barelu.

Cijena također referentne nafte Brent Crude pala je za oko 8 posto te se prodaje za oko 25 dolara po barelu. Trenutno je i dalje stabilan na toj cijeni.

Ipak, kako pišu svjetski mediji, dramatičan pad kojem danas svjedočimo prvenstveno je rezultat tehničkih okolnosti trgovanja. Naime, naftom se na svjetskim tržištima trguje već spomenutim terminskim ugovorima, koji istječu sutra. To znači da istječe rok za sklapanje ugovora za kupnju nafte s rokom isporuke u svibnju. Proizvođači panično traže kupce jer nitko ne kupuje zbog visokih zaliha u rafinerijama, a oni koji kupuju to čine s rokom isporuke u lipnju.

Tekst se nastavlja ispod oglasa

Cijena nafte nastavila padati unatoč dogovoru OPEC-a i Rusije

No trend kontinuiranog pada cijena nafte neosporan je, a posebno je zabrinjavajuć jer se nastavio unatoč dogovoru Organizacije zemalja izvoznica nafte (OPEC), zajedno sa skupinom neovisnih proizvođača, uključujući Rusiju, o rekordnom smanjenju proizvodnje i opskrbe za čak 10 milijuna barela dnevno. No to je bilo premalo jer je potražnja za naftom u svijetu pala za oko 30 milijuna barela dnevno.

>>Cijena goriva više neće padati, smanjuje se proizvodnja

Kako Business Insider objašnjava, investitori očito i dalje nisu uvjereni da rezovi u proizvodnji mogu kompenzirati za težak pad potražnje za "crnim zlatom" u vrijeme najvećih masovnih antiepidemijskih mjera u povijesti.

Osim toga, rezovi još nisu stupili na snagu. Proizvodnja bi se trebala smanjiti za 10 milijuna tek u svibnju i lipnju te za osam milijuna barela od srpnja do kraja godine. Od siječnja 2021. do travnja 2022. godine smanjivala bi se za šest milijuna barela dnevno, prema priopćenju OPEC+.

"Ukratko, medvjedi (medvjed je termin za fenomen pada tržišta uslijed masovne prodaje sirovina, dionica ili financijskih proizvoda) traže krv. Oštar pad cijena rezultat je nedovoljne potražnje i nedostatka skladišnog prostora s obzirom na to da rezovi u proizvodnji nisu riješili problem prezasićenosti u opskrbi", komentirao je Naeem Aslam, glavni analitičar tržišta u brokerskoj tvrtki AvaTrade.

Cijena nafte u korelaciji s brojem bušotina

Aslam je dodao da WTI može pasti i na 10 $ po barelu. U međuvremenu se, kako vidimo, ta prognoza pokazala u najmanju ruku preblagom.

"U krajnjoj liniji nema sumnje da su cijene nafte preniske na ovoj razini, ali s obzirom na okolnosti, vjerojatno je da će cijene nastaviti padati jer broj (aktivnih) bušotina nije još dosegao dno", dodao je ovaj analitičar, referirajući se na pad u broju aktivnih naftnih bušotina u SAD-u.

Naime, broj aktivnih bušotina u korelaciji je s cijenama nafte, budući da više cijene nafte čine njeno crpljenje profitabilnijim, što potiče otvaranje i nastavak rada većeg broja bušotina. Broj bušotina u SAD-u bio je u petak 35% manji nego prije mjesec dana, prema renomiranom Baker-Hughesovom izvještaju o bušotinama.